b'\n_START_ARTICLE_\nBerney Armsin rautatieasema\n_START_SECTION_\nHistoria\n_START_PARAGRAPH_\nBerney Armsin asema avattiin 1. toukokuuta 1844. Syrj\xc3\xa4inen asema rakennettiin, koska alueen maat omistanut Thomas Trench Berney suostui myym\xc3\xa4\xc3\xa4n maata rautatien rakentamista varten vain, jos rautatieyhti\xc3\xb6 avaisi aseman h\xc3\xa4nen mailleen. Aseman l\xc3\xa4helle rakennettiin my\xc3\xb6s muutama m\xc3\xb6kki, joista yhdess\xc3\xa4 toimi lipunmyynti. Alusta l\xc3\xa4htien aseman k\xc3\xa4ytt\xc3\xb6 oli v\xc3\xa4h\xc3\xa4ist\xc3\xa4, ja jo kymmenen vuoden sis\xc3\xa4\xc3\xa4n rautatieyhti\xc3\xb6 ilmoitti, etteiv\xc3\xa4t junat en\xc3\xa4\xc3\xa4 pys\xc3\xa4hdy siell\xc3\xa4. Berney protestoi p\xc3\xa4\xc3\xa4t\xc3\xb6st\xc3\xa4, sill\xc3\xa4 se rikkoi h\xc3\xa4nest\xc3\xa4 sopimusta. Rautatieyhti\xc3\xb6 sanoi, ett\xc3\xa4 heill\xc3\xa4 oli velvollisuus ainoastaan rakentaa asema, ei liikenn\xc3\xb6id\xc3\xa4 sinne. Lopulta riidassa p\xc3\xa4\xc3\xa4dyttiin kompromissiin, jossa asemalla pys\xc3\xa4htyi yksi juna kumpaankin suuntaan maanantaisin, keskiviikkoisin ja lauantaisin._NEWLINE_Sittemmin junat ovat alkaneet taas pys\xc3\xa4hty\xc3\xa4 asemalla p\xc3\xa4ivitt\xc3\xa4in, joskin kes\xc3\xa4sunnuntaita lukuun ottamatta junia pys\xc3\xa4htyy siell\xc3\xa4 vain muutama vuorokaudessa.'